《荔枝行寄王善父》
元代·吴莱

炎云六月光陆离，人在闽南餐荔枝。荔枝日餐三百颗，红绿亚林欺众果。

绛罗系树蜡封蒂，尚食擎盘献青琐。涪州岁贡与此同，意昔移根来汉宫。

天生尤物不用世，沾洒蜑雨吹蛮风。蛮风蜑雨振林薮，西域蒲萄秋压酒。

劝君莫近杨太真，传说骊山尘污人。

作者简介：（1297—1340）婺州浦江人，初名来，字立夫，号深袅山道人。吴直方子。从学于方凤，博极群书。仁宗延祐七年以《春秋》举进士，不第。退居深袅山中，穷诸书奥旨，著《尚书标说》、《春秋世变图》、《春秋传授谱》、《古职方录》、《孟子弟子列传》、《楚汉正声》、《乐府类编》等书。后以御史荐，授长芗书院山长，未上卒。私谥渊颖先生。有《渊颖集》